ศบค. เน้นย้ำ ประชาชนซื้อชุดตรวจเร็วด้วยตัวเอง จากร้านขายยา หรือสถานพยาบาล เท่านั้น
พญ.อภิสมัย ศรีรังสรรค์ ผู้ช่วยโฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. กล่าวว่า สำหรับการตรวจเชิงรุกโดยการใช้ชุดตรวจเร็ว antigen test kit เพื่อให้ประชาชนเข้าถึงการตรวจได้ง่ายและประหยัด โดยกรมสนับสนุนบริการสุขภาพ กระทรวงสาธารณสุข ได้กลับระเบียบให้ประชาชนสามารถใช้ชุดตรวจเร็ว antigen test kit ได้ด้วยตัวเอง โดยมีการขึ้นทะเบียนชุดตรวจที่ใช้ได้ 2 แบบคือ สำหรับใช้โดยบุคลากรทางการแพทย์เฉพาะในสถานพยาบาล กับชนิดที่ประชาชนสามารถซื้อมาตรวจเองได้ หรือ home use ซึ่งมีผลิตภัณฑ์ที่ผ่านการรับรองจากสำนักงานคณะกรรมการอาหารและยา(อย.) 19 ยี่ห้อ และจะมีการเสนอ อย. เพิ่มเติมอีก การเลือกซื้อจะต้องเป็นร้านขายยา สถานพยาบาลเท่านั้น ไม่อนุญาตให้ซื้อออนไลน์ หรือร้านสะดวกซื้อ เพราะอาจไม่ได้มาตรฐาน พร้อมเน้นย้ำชุดตรวจด้วยเองสำหรับประชาชน จะต้องเป็นแบบแอนติเจน ที่เก็บตัวอย่างจากโพรงจมูกเท่านั้น ไม่ใช่แบบตรวจแอนติบอดี ซึ่งขณะนี้ผ่าน อย. แล้ว 17 ยี่ห้อ ทั้งนี้กรมวิทยาศาสตร์การแพทย์ มีวีดิโอสาธิตการเก็บตัวอย่างสารคัดหลั่ง สามารถเข้าไปดูได้ที่เว็บไซต์กรมวิทยาศาสตร์การแพทย์ ส่วนสถานประกอบการที่สนใจกรมวิทยาศาสตร์การแพทย์จะมีการอบรมวิธีการตรวจให้ด้วยส่วนสำนักงานหลักประกันสุขภาพแห่งชาติ (สปสช.)ได้จัดหางบประมาณ โดยอนุมัติชุดตรวจทางห้องปฏิบัติการ antigen test kit 8.5 ล้านชุดแล้ว ส่วนประชาชนที่ต้องการหาสถานที่ตรวจโควิด-19 ศบค. ร่วมกับทีมอาสา Tech for Thailand ได้รวบรวมสถานที่ตรวจโควิดที่ยังเปิดให้บริการไว้ โดยสามารถเข้าไปที่เว็บไซต์  koncovid.com (อ่านว่า ค้น-โควิด-ดอท-คอม) ซึ่งจะรวบรวมสถานที่ตรวจทั่วประเทศ แต่หากต้องการค้นหาสถานที่ตรวจใกล้บ้าน ให้พิมพ์รหัสไปรษณีย์ได้เลยอย่างไรก็ตาม นโยบายของกรมการแพทย์ ผู้ป่วยที่ติดเชื้อโควิด-19 ทุกคนต้องได้รับบริการทางการแพทย์และสาธารณสุขอย่างทันเวลา เหมาะสมและปลอดภัย หากผลเป็นบวกยังไม่ต้องรีบออกจากบ้าน แต่ต้องลงทะเบียนเข้าสู่ระบบก่อน หากไม่ได้ไปตรวจจากสถานพยาบาล ให้โทรศัพท์ไปยังหมายเลข 1330 เพื่อลงทะเบียนเข้าสู่ระบบการรักษา ส่วนหมายเลข 1669 จะใช้กรณีผู้ป่วยฉุกเฉินอยู่ในระดับสีแดงที่ต้องการรักษาโดยเร็ว นอกจากนี้ยังมีหมายเลขประจำเขตกรุงเทพฯอีก 50 เลขหมาย โดยจะต้องเตรียมบัตรประชาชน หมายเลขโทรศัพท์ และที่อยู่ เพื่อลงทะเบียนในการรับยาและเวชภัณฑ์ รวมถึงอุปกรณ์ต่างๆ และจะสามารถเบิกจ่ายได้ตามเกณฑ์ สปสช. ด้วย